15 dones participen en un programa específic d’inserció laboral
26 de juny de 2018

Carcaixent

El Centre de Promoció Econòmica, en col·laboració amb el Departament de Benestar Social, ha realitzat un programa d’orientació laboral dirigit a dones en situació de desocupació. A les sessions, impartides per l’agent de Desenvolupament Local, s’han treballat aspectes com l’orientació, la motivació i la cerca activa d’ocupació, junt al desenvolupament d’habilitats digitals així com tècniques de comunicació per a poder accedir amb èxit a un lloc de treball.

Esta iniciativa s’emmarca dins dels “Dimecres d’Ocupació” que estan realitzant-se des del mes de febrer al Centre de Promoció Econòmica. Es tracta d’una sèrie de tallers formatius que tenen com a objectiu acompanyar, durant un mes, les persones que estan en cerca activa de faena en tot el procés, des de la creació del currículum fins a la preparació de l’entrevista de treball.

En l'última de les sessions, en què s’abordava la comunicació positiva en una entrevista de treball, es va procedir a la cloenda d’estes sessions formatives i al lliurament dels certificats a les 15 participants. La sessió va comptar amb la presència d’Ana Soriano, coach motivacional de Decathlon Carcaixent, i de la regidora de Benestar Social, Teresa Oliver, que va ser l’encarregada del lliurament dels certificats.

Les assistents eren dones de diferent origen i capacitació, algunes de les quals no tenen experiència laboral prèvia o es troben en situació de desocupació de llarga durada. Totes elles han demostrat inquietuds en matèria d'inserció laboral i la voluntat de continuar formant-se i informant-se en la matèria. Per este motiu, des de les àrees coordinadores, vist l’èxit de la iniciativa, es valorarà la possibilitat de donar-li continuïtat el proper curs.